Broj: 711-I-291-P-173-19/20-04-8

Zagreb, 16. siječnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Franka Vidovića, zastupnika u Hrvatskom saboru**,pokrenutom odlukom Povjerenstva broj: 711-I-1779-P-173/19-03-8 od 12. rujna 2019.g., na 75. sjednici, održanoj 16. siječnja 2020.g., donosi sljedeću:

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje imovine prijavljene u izvješću o imovinskom stanju dužnosnika podnesenom 17. travnja 2018.g. povodom promjene i stanja imovine kako proizlazi iz podataka pribavljenih od nadležnih tijela u postupku redovite provjere, i to u odnosu na propust navođenja vlasništva osobnog vozila marke Suzuki tipa Swift, god. proizvodnje 2009., dužnosnik Franko Vidović, zastupnik u Hrvatskom saboru, počinio je povredu članka 27. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. izreke ove Odluke, dužnosniku Franku Vidoviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca, a izvršit će se u 4 jednaka uzastopna mjesečna obroka, svaki u pojedinačnom iznosu od 500,00 kn.**

Obrazloženje

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog Zakona. Uvidom u Registar dužnosnika koji vodi Povjerenstvo utvrđeno je da je Franko Vidović obnašao dužnost zastupnika u Hrvatskom saboru od 22. prosinca 2011.g. do 28. prosinca 2015.g., zatim od 28. prosinca 2015.g. do 30. siječnja 2016.g., potom od 3. lipnja do 14. listopada 2016.g. te navedenu dužnost obnaša i u aktualnom sazivu Hrvatskoga saziva, počevši od 14. listopada 2016.g. Slijedom navedenoga, Franko Vidović je povodom obnašanja dužnosti zastupnika u Hrvatskom saboru obvezan postupati sukladno odredbama ZSSI-a.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu istekom godine u kojoj je promjena nastupila.

Člankom 8. stavkom 3. ZSSI-a propisano je da su dužnosnici koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Stavkom 5. istog članka propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a stavkom 7. da podaci o stečenoj imovini obuhvaćaju, između ostaloga, podatke o pokretninama veće vrijednosti. Stavkom 8. istog članka propisano je da se vozila podrazumijevaju pod pokretninama veće vrijednosti.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Povjerenstvo je sukladno članku 24. ZSSI-a izvršilo redovitu podataka iz izvješća o imovinskom stanju dužnosnika Franka Vidovića koju je dužnosnik podnio dana 17. travnja 2018.g povodom promjene te utvrdilo da je navedeni dužnosnik u dijelu podataka o pokretninama koje se upisuju u javni registar naveo osobni automobil marke Mercedes C 220, godina proizvodnje 2008., u osobnom vlasništvu koji je kupljen sredstvima stečenim prodajom imovine te zaduženjem kod banke (kredit).

Neposrednim uvidom u evidenciju vozila Ministarstva unutarnjih poslova Povjerenstvo je utvrdilo da je dužnosnik osobno vlasnik automobila marke Mercedes, tip klasa C, model 220 cdo, avantgarde, god. proizvodnje 2008., datum stjecanja 17. studenoga 2015.g. te automobila marke Suzuki, tip Swift, model 1.3 glx ac, god. proizvodnje 2009., datum stjecanja 1. veljače 2011.g.

Usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad između prijavljenih i prikupljenih podataka s obzirom da dužnosnik u podnesenom izvješću o imovinskom stanju od 17. travnja 2018.g. nije naveo automobil marke Suzuki, tipa Swift u svom vlasništvu.

Povjerenstvo je stoga Zaključkom broj: 711-I-763-IK-312-16/19-09-16 od 4. travnja 2019.g. pozvalo dužnosnika Franka Vidovića da se u roku od 15 dana očituje o utvrđenom neskladu.

Dužnosnik je navedeni Zaključak zaprimio 27. travnja 2019.g. te se na isti u danom roku nije očitovao odnosno nije opravdao utvrđeni nesklad.

 Povjerenstvo je stoga na 62. sjednici održanoj dana 12. rujna 2019.g. na temelju članka 27. ZSSI-a pokrenulo postupak protiv dužnosnika Franka Vidovića zbog povrede odredbi iz članka 8. i 9. navedenog Zakona, koja proizlazi iz propusta dužnosnika da po pisanom pozivu Povjerenstva priloži odgovarajuće dokaze potrebne za usklađivanje imovine prijavljene u izvješću o imovinskom stanju dužnosnika podnesenom 17. travnja 2018.g. i stanja imovine kako proizlazi iz podataka pribavljenih od nadležnih tijela u postupku redovite provjere, i to u dijelu podataka o vozilima.

Dana 17. rujna 2019.g. Povjerenstvo je zaprimilo dužnosnikovo očitovanje na Zaključak broj: 711-I-763-IK-312-16/19-09-16 od 4. travnja 2019.g. u kojem dužnosnik navodi da je u ožujku 2016.g. završila brakorazvodna parnica između njega i bivše supruge. Automobil marke Suzuki Swift posjedovala je bivša supruga te je kod nje i ostao te ga iz navedenog razloga dužnosnik nije naveo u imovinskoj kartici. Dužnosnik nadalje navodi da nije imao namjeru ništa sakriti, što potvrđuje okolnost da je navedeno vozilo upisivao u izvješća o imovinskom stanju koja je podnosio u razdoblju od 2011.g. do 2015.g. Dužnosnik također navodi da je podnio novu imovinsku karticu u kojoj je naveo podatke o predmetnom vozilu, a ujedno je i prenio vlasništvo vozila na bivšu suprugu. Navedenom prodajom dužnosnik nije ostvario nikakvu korist s obzirom da je kupoprodajna cijena iznosila 1 kn. U privitku očitovanja dužnosnik je dostavio kupoprodajni ugovor, dokaz o plaćenom porezu i presliku nove prometne dozvole.

Povjerenstvo je izvršilo uvid u dostavljeni Ugovor o kupoprodaji motornog vozila marke Suzuki, tipa Swift, god. proizvodnje 2009.g., sklopljen dana 12. rujna 2019.g. između dužnosnika kao prodavatelja i dužnonsikove supruge kao kupca. Uvidom u presliku prometne dozvole za navedeno vozilo utvrđeno je da je ista izdana 12. rujna 2019.g. od strane nadležnog tijela te je kao vlasnica vozila navedena dužnosnikova bivša supruga.

Do dana donošenja predmetne odluke dužnosnik se nije posebno očitovao na odluku o pokretanju postupka.

Povjerenstvo obrazlaže da opravdavanje utvrđenog nesklada, odnosno prilaganje odgovarajućih dokaza potrebnih za usklađivanje podataka u podnesenom izvješću o imovinskom stanju u smislu članka 26. i 27. ZSSI-a, znači da bi dužnosnik trebao obrazložiti i dokazati da podaci prikupljeni od nadležnih tijela ne prikazuju stvarno stanje imovine dužnosnika, odnosno da je imovinsko stanje dužnosnika koje je prikazao u podnesenom izvješću o imovinskom stanju točno.

Dužnosnik je, međutim, u svom očitovanju potvrdio da su podaci pribavljeni od nadležnih državnih tijela, konkretno MUP-a, istiniti i točni te da je Povjerenstvo u postupku redovite provjere točno utvrdilo da je dužnosnik u trenutku podnošenja izvješća o imovinskom stanju dana 17. travnja 2018.g. bio vlasnik osobnog vozila marke Suzuki tipa Swift te je stoga podatke o istom bio obvezan navesti u podnesenom izvješću o imovinskom stanju, neovisno o tome što je navedeno vozilo bilo u posjedu njegove bivše supruge. Dužnosnik stoga svojim očitovanjem nije uskladio prijavljenu imovinu s imovinom utvrđenom u postupku redovite provjere, već je naprotiv potvrdio postojanje nesklada.

 Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika, cijenilo sve okolnosti iz kojih proizlazi težina povrede i odgovornost dužnosnika. Kao okolnost koja opravdava izricanje minimalne sankcije Povjerenstvo je uzelo u obzir dužnosnikovo očitovanje da je predmetno osobno vozilo u trenutku podnošenja izvješća o imovinskom stanju bilo u posjedu dužnosnikove bivše supruge, kao i okolnost da je dužnosnik odmah nakon pokretanja predmetnog postupka unio podatke o vozilu u izvješće o imovinskom stanju te prenio vlasništvo vozila na bivšu suprugu.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosniku izrekne sankcija obustave isplate dijela neto mjesečne plaće, u ukupnom iznosu od 2.000,00 kuna, koja će se izvršiti u 4 jednaka uzastopna mjesečna obroka svaki u pojedinačnom mjesečnom iznosu od 500,00 kn.

Slijedom navedenog, odlučeno je kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Franko Vidović, osobnom dostavom
2. Objava na internetskoj stranici Povjerenstva
3. Pismohrana